(ବେତାର ବ୍ୟୁରୋ) ନିର୍ବାଚନ ପାଇଁ ସବୁ ରାଜନୈତିକ ଦଳ ନିଜର ପ୍ରାର୍ଥୀ ଚୟନରେ ବ୍ୟସ୍ତ ଥିବା ବେଳେ କଂଗ୍ରେସ ଦଳ ଆଜି ଏକ ବଡ ଗୁଗଲି ଫିଙ୍ଗି ସମସ୍ତଙ୍କୁ ବିସ୍ମିତ କରିଛି । ସୋମବାର ଅପରାହ୍ନରେ ଏକ ସାମ୍ବାଦିକ ସମ୍ମିଳନୀରେ କଂଗ୍ରେସ ସଭାପତି ରାହୁଲ ଗାନ୍ଧୀ ଘୋଷଣା କରିଛନ୍ତି ଯେ ତାଙ୍କ ଦଳ କେନ୍ଦ୍ରରେ କ୍ଷମତାକୁ ଆସିଲେ ପ୍ରତି ଗରିବ ପରିବାରକୁ ବର୍ଷକୁ 72000 ଟଙ୍କା ଅର୍ଥାତ ମାସିକ ଛଅ ହଜାର ଟଙ୍କା ଲେଖାଏଁ ମିଳିବ ।
କିଛି ମାସ ହେବ ଚର୍ଚ୍ଚା ହେଉଥିଲା ଯେ କଂଗ୍ରେସ ଭାରତରେ ସର୍ବନିମ୍ନ ଆୟ ପ୍ରଦାନ ନିମନ୍ତେ ଆଗ୍ରହୀ ଓ ଏଥିପାଇଁ ବିଦେଶର ଅନେକ ଅର୍ଥନୀତିଜ୍ଞଙ୍କ ମତାମତ ଲୋଡିଛି । ସୋମବାର ପୂର୍ବାହ୍ନରେ ହେଇଥିବା କଂଗ୍ରେସ କାର୍ଯ୍ୟକାରିଣୀ ସମିତି ବୈଠକରେ ପୂର୍ବତନ ପ୍ରଧାନମନ୍ତ୍ରୀ ମନମୋହନ ସିଂ ଙ୍କ ସହିତ ଅନ୍ୟାନ୍ୟ ନେତା ମାନେ ମଧ୍ୟ ଉପସ୍ଥିତ ଥିଲେ ।
ଏହି ଯୋଜନାର ନାମ ଦଳ ପକ୍ଷରୁ "ନ୍ୟୁନତମ ଆୟ ଯୋଜନା" ରଖାଯାଇଛି । ଏହି ଯୋଜନାରେ ଦେଶର ପ୍ରାୟ 5 କୋଟି ଗରିବ ପରିବାରଙ୍କୁ ସାମିଲ କରିବାର ପ୍ରସ୍ତାବ ରହିଛି ।
ଏହି ଯୋଜନା କିଭଳି ଭାବେ କାର୍ଯ୍ୟକାରୀ ହେବ ସେ ନିମନ୍ତେ ଚୁଡାନ୍ତ ରୂପରେଖ ପ୍ରସ୍ତୁତି କରିବାକୁ ପୂର୍ବତନ ଅର୍ଥମନ୍ତ୍ରୀ ପି ଚିଦାମ୍ବରମଙ୍କୁ ଦାୟିତ୍ବ ଦିଆଯାଇଛି ବୋଲି କୁହାଯାଇଛି । ତେବେ କଂଗ୍ରେସ ଜିତିବା ପରେ ଏହି ପ୍ରକ୍ରିୟା ବିଭିନ୍ନ ସୋପାନରେ କାର୍ଯ୍ୟକାରୀ ହେବ ବୋଲି ଦଳ କହିଛି ।
କଂଗ୍ରେସ ଦଳ ପୂର୍ବରୁ ଏହିଭଳି ଯୋଜନା ପ୍ରଣୟନ କରି ବେଶ ସଫକତା ପାଇଛି । ୟୁପିଏ ସରକାର 2009 ମସିହାରେ ଦେଶରେ ସମସ୍ତଙ୍କୁ 100 ଦିନର ନିଶ୍ଚିତ ରୋଜଗାର ଯୋଜନା ଲାଗୁ କରିବା ବୋଲି ଘୋଷଣା କରିଥିଲା ଓ ଏହାର ପ୍ରଭାବରେ ଅନେକ ଆସନରେ ବିଜୟୀ ହେଇଥିଲା ମଧ୍ୟ । ଏହାପରେ 2014 ମସିହାରେ ଡାଇରେକ୍ଟ ବେନିଫିଟ ଟ୍ରାନ୍ସଫର ନାମରେ ଏକ ସ୍କିମ ଆଗତ କରି ଲୋକଙ୍କ ଆକାଉଣ୍ଟରେ ସବସିଡି ଟଙ୍କା ପଠାଇବା ଘୋଷଣା କରିଥିଲା। ତେବେ ଏଥିରେ ଦଳକୁ ସେତେଟା ସଫଳତା ମିଳି ନ ଥିଲା ।
ଗରିବ ଓ କୃଷକ ପରିବାରକୁ ଟଙ୍କା ବଣ୍ଟନ ଯୋଜନା ଏକ ସଫଳ ଯୋଜନା । ନିକଟରେ ତେଲଙ୍ଗାନାରେ ଏହିଭଳି ଏକ ଯୋଜନା ଲାଗୁ କରି ସେଠାକାର ମୁଖ୍ୟମନ୍ତ୍ରୀ କେ ଚନ୍ଦ୍ରଶେଖର ରାଓ ପୁନର୍ବାର କ୍ଷମତାସୀନ ହେଇଥିଲେ । ଓଡିଶାରେ ମଧ୍ୟ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ "କାଳିଆ' ସ୍କିମ ପ୍ରଚଳନ କରି ଭୋଟରଙ୍କୁ ଆକର୍ଷିତ କରିବାକୁ ଚେଷ୍ଟା କରିଛନ୍ତି । ସେହିଭଳି କେନ୍ଦ୍ରରେ ନରେନ୍ଦ୍ର ମୋଦୀ ସରକାର କୃଷକଙ୍କ ପରିବାରକୁ ବାର୍ଷିକ ଛଅ ହଜାର ଟଙ୍କା ଲେଖାଏଁ ପ୍ରଦାନ କରିବା ସ୍କିମ ଆରମ୍ଭ କରି ସାରିଛନ୍ତି ।
